pythainlp/thaigov-v2-corpus-22032023 huggingface dataset:
วันพุธที่ 15 กันยายน 2564
รมว.วธ. เป็นประธานการประชุมคณะกรรมการพิจารณากลั่นกรองคำขอจัดตั้งวัดคาทอลิก ครั้งที่ ๑/๒๕๖๔
การประชุมคณะกรรมการพิจารณากลั่นกรองคำขอจัดตั้งวัดคาทอลิก ครั้งที่ ๑/๒๕๖๔ (ประชุมทางไกลผ่านระบบ Zoom Meeting)
วันที่ ๑๕ กันยายน ๒๕๖๔ เวลา ๑๓.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานการประชุมคณะกรรมการพิจารณากลั่นกรองคำขอจัดตั้งวัดคาทอลิก ครั้งที่ ๑/๒๕๖๔ (ประชุมทางไกลผ่านระบบ Zoom Meeting) โดยมีนางยุพา ทวีวัฒนะกิจบวร ปลัดกระทรวงวัฒนธรรม นายเกรียงศักดิ์ บุญประสิทธิ์ อธิบดีกรมการศาสนา นายสมศักดิ์ สีสวัสดิ์ตระกูล ผู้ทรงคุณวุฒิ มงซินญอร์ ดร.วิษณุ ธัญญอนันต์ รองเลขาธิการสภาประมุขบาทหลวง โรมันคาทอลิกแห่งประเทศไทย ผู้แทนกระทรวงมหาดไทย กระทรวงการต่างประเทศ สภาความมั่นคงแห่งชาติ หน่วยงานที่เกี่ยวข้อง คณะกรรมการฯ ผู้ทรงคุณวุฒิ และเจ้าหน้าที่ที่เกี่ยวข้องเข้าร่วม ณ ศูนย์ประชุมกระทรวงวัฒนธรรม ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันศุกร์ที่ 29 เมษายน 2565
กรมเจ้าท่า เร่งขยายพื้นท่าเรือโดยสารรับแผนเปิดประเทศเน้นความปลอดภัยเชื่อมโยงขนส่งทุกระบบบริการประชาชน
...
กรมเจ้าท่า กระทรวงคมนาคม เดินหน้าปรับปรุงขยายท่าเรือโดยสาร รับเปิดประเทศ ยกระดับมาตรฐานความปลอดภัยการให้บริการขนส่งทางน้ำ ทุกกลุ่มผู้ใช้บริการ เพิ่มประสิทธิภาพโครงสร้างพื้นฐานเชื่อมโยงขนส่งสาธารณะทุกระบบ สอดรับนโยบายรัฐในการพัฒนาระบบขนส่งทางน้ำ กระตุ้นการท่องเที่ยว ขับเคลื่อนเศรษฐกิจในประเทศ
นายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ เปิดเผยว่า กรมเจ้าท่ามีแผนขยายปรับปรุงท่าเรือโดยสารให้มีขนาดใหญ่ขึ้น ตามนโยบายรัฐบาลในการยกระดับและพัฒนาการให้บริการขนส่งโดยสารสาธารณะทางน้ำ ทั้งท่าเรือโดยสาร ท่าเรือข้ามฟาก และท่าเรือท่องเที่ยว เพื่อให้บริการประชาชน นักท่องเที่ยว รองรับจำนวนผู้โดยสารที่เพิ่มขึ้น โดยมุ่งเน้นการอำนวยความสะดวกและความปลอดภัยในการให้บริการที่สามารถเชื่อมต่อระบบโดยสารสาธารณะระหว่าง เรือโดยสาร ระบบราง (รถไฟฟ้า) รถประจำทาง (ล้อ - ราง - เรือ) เป็นการเพิ่มประสิทธิภาพของระบบโครงสร้างพื้นฐานด้านการขนส่งสาธารณะให้กับประชาชนมีทางเลือกในการเดินทางมากขึ้น
ทั้งนี้ การปรับปรุงโครงสร้างพื้นฐานของท่าเรือ ยังได้นำระบบการออกแบบอารยสถาปัตย์เข้ามาใช้ มีเป้าหมายเพื่อเพิ่มประสิทธิภาพการให้บริการครอบคลุมทุกกลุ่ม ทั้งกลุ่มผู้สูงอายุ และผู้พิการ ให้สามารถเข้าถึงอย่างเท่าเทียม เนื่องจากปัจจุบันประชาชนและนักท่องเที่ยวมีความนิยมใช้เส้นทางการเดินเรือมากขึ้น ประกอบกับไทยกำลังเข้าสู่การเปิดประเทศ และรับการท่องเที่ยวเพื่อการกระตุ้นเศรษฐกิจในประเทศ
ดังนั้นความสำคัญการพัฒนาท่าเรือให้มีขนาดใหญ่จะต้องมีมาตรฐานความปลอดภัยที่สูง สามารถสร้างความเชื่อมั่นให้กับผู้โดยสารทั้งในและต่างประเทศ ตามนโยบายการพัฒนาขนส่งทางน้ำ ซึ่งกรมเจ้าท่าอยู่ระหว่างการพัฒนาปรับปรุงท่าเรือหลายแห่งในเส้นทางแม่น้ำเจ้าพระยา อาทิ ท่าเรือราชินี ท่าเตียน ซึ่งคาดว่าจะแล้วเสร็จ และเปิดให้บริการในเดือน พฤษภาคม 2565
นายสมพงษ์ กล่าวว่า ในแผนปรับปรุงท่าเรือดังกล่าว ยังมีขั้นตอนการตรวจสอบท่าเรือโดยสารสาธารณะ ที่มีมาตรฐานการติดตั้งอุปกรณ์ประจำท่าเรือให้มีความปลอดภัยและเป็นไปตามมาตรฐานที่กรมเจ้าท่ากำหนด โดยได้มีการบูรณาการกับหน่วยงานท้องถิ่น หน่วยงานภายในพื้นที่ หน่วยงานภาครัฐ องค์การบริหารส่วนตำบล(อบต.) องค์การบริหารส่วนจังหวัด(อบจ.) และ หน่วยกู้ภัย ในการดูแลรักษาความปลอดภัยทางน้ำ และการจัดเตรียมเจ้าหน้าที่ประจำท่าเทียบเรือต่างๆ เพื่อดูแลความปลอดภัยของผู้โดยสาร ซึ่งกรมเจ้าท่าได้เปิดช่องทางเบอร์โทรสายด่วน 1199 รับแจ้งเหตุทางน้ำได้ตลอด 24 ชั่วโมง หากเกิดกรณีฉุกเฉิน
อย่างไรก็ตาม เพื่อให้เกิดความร่วมมือของผู้โดยสาร ในมาตรการดูแลความปลอดภัยของท่าเรือและการใช้บริการเรือโดยสาร ได้มีแผนรณรงค์ให้ความรู้ด้านความปลอดภัย ผ่านสื่อออนไลน์ โดยการจัดทำอินโฟกราฟิก คลิปวีดีโอเผยแพร่ผ่านจอทีวีตามท่าเรือต่าง ๆ และเพื่อให้เข้าถึงประชาชนในวงกว้างมากขึ้น ได้ขยายสื่อประชาสัมพันธ์ ผ่านโซเชียล FACEBOOK Twitter IG รวมถึงในรูปแบบแผ่นพับ ป้ายไวนิลติดตามท่าเรือในช่วงเทศกาลสำคัญๆ อาทิ ลอยกระทง ปีใหม่ วันสงกรานต์ วันหยุดยาว เป็นต้น
วันพุธที่ 29 ธันวาคม 2564
กรมการขนส่งทางบก เปิดศูนย์คุ้มครองผู้โดยสารรถสาธารณะ (ชั่วคราว) ณ สถานีขนส่งผู้โดยสารกรุงเทพ (จตุจักร)
และสถานีขนส่งผู้โดยสารทุกแห่งทั่วประเทศ อำนวยความสะดวกประชาชน
ที่เดินทางด้วยรถโดยสารสาธารณะ
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม เป็นประธานในพิธีเปิดศูนย์คุ้มครองผู้โดยสารรถสาธารณะ (ชั่วคราว) เพื่ออำนวยความสะดวกประชาชนที่เดินทางด้วยรถโดยสารสาธารณะ และรับเรื่องร้องเรียนกรณีประชาชนไม่ได้รับความปลอดภัย ถูกเอารัดเอาเปรียบจากการใช้บริการรถโดยสารสาธารณะ ในวันที่ 29 ธันวาคม 2564 ณ สถานีขนส่งผู้โดยสารกรุงเทพ (จตุจักร)
นางพรรณี พุ่มพันธ์ เปิดเผยว่า กรมการขนส่งทางบก (ขบ.) จัดให้มีการตั้งคุ้มครองผู้โดยสารรถสาธารณะ (ชั่วคราว) ช่วงเทศกาลปีใหม่ 2565 ระหว่างวันที่ 29 - 31 ธันวาคม 2564 ณ สถานีขนส่งผู้โดยสารกรุงเทพฯ ทั้ง 3 แห่ง (จตุจักร เอกมัย บรมราชชนนี) สถานีขนส่งผู้โดยสารในส่วนภูมิภาค และให้มีเจ้าหน้าที่ประจำศูนย์ฯ ชั่วคราวเพื่อคอยอำนวยความสะดวกและดูแลประชาชนที่เดินทางด้วยรถโดยสารสาธารณะ นอกจากนี้ จากสถานการณ์การแพร่ระบาดของโรคติดเชื้อไวรัส COVID-19 ขบ. ได้กำชับให้เจ้าหน้าที่เพิ่มความเข้มข้นในการปฏิบัติหน้าที่ และร่วมอำนวยความสะดวกด้านการจราจรและดูแลความปลอดภัยภายในสถานีขนส่งผู้โดยสารแล้ว โดยกำกับดูแลให้ผู้ประกอบการขนส่งและผู้ให้บริการสถานีขนส่งผู้โดยสารดำเนินการตามมาตรการป้องกันและควบคุมการแพร่ระบาดของโรคติดเชื้อไวรัส COVID-19 อย่างเคร่งครัด เพื่อความปลอดภัยในการเดินทางของประชาชน มีมาตรการคัดกรองผู้โดยสารตามมาตรการสาธารณสุขอย่างเข้มงวด สวมหน้ากากอนามัยหรือหน้ากากผ้าตลอดเวลา 100% จัดเตรียมแอลกอฮอล์เจลสำหรับทำความสะอาดมือ เพิ่มความถี่ในการทำสะอาดพื้นที่สาธารณะตลอดทั้งวัน ควบคู่กับการตรวจสอบความพร้อมของรถโดยสารสาธารณะและพนักงานขับรถทุกคนก่อนออกจากสถานีขนส่งผู้โดยสาร กรณีพบรถโดยสารสาธารณะมีสภาพไม่มั่นคงแข็งแรง ส่งผลกระทบต่อความปลอดภัย สั่งเปลี่ยนรถคันใหม่ทดแทนหรือสั่ง “ห้ามใช้” รถคันดังกล่าวทันที ด้านพนักงานขับรถหากตรวจพบชั่วโมงการทำงานเกินกว่าที่กฎหมายกำหนด ใช้สารเสพติด ดื่มเครื่องดื่มแอลกอฮอล์ สั่งห้ามปฏิบัติหน้าที่ทันที เพื่อเป็นการป้องกันและลดอุบัติเหตุจากการใช้รถใช้ถนนอันเกิดจากตัวรถและผู้ขับรถ
รองอธิบดีกรมการขนส่งทางบก กล่าวเพิ่มเติมว่า ประชาชนที่พบปัญหาจากการใช้บริการ
รถโดยสารสาธารณะ สามารถแจ้งศูนย์คุ้มครองผู้โดยสารและรับเรื่องร้องเรียน 1584 (ชั่วคราว) ณ สถานีขนส่งผู้โดยสาร หรือช่องทางร้องเรียนต่าง ๆ ของ ขบ. ซึ่งให้บริการตลอดช่วงเทศกาลปีใหม่ 2565 ดังนี้ สายด่วน โทร. 1584 ตลอด 24 ชั่วโมง ทาง Website: http://ins.dlt.go.th/cmpweb/ E-mail: dlt_1584complain@hotmail.com Facebook: 1584 ร้องเรียนรถโดยสารสาธารณะ Line: @1584dlt แอปพลิเคชัน DLT GPS ทั้งนี้ ทุกปัญหาการร้องเรียนของประชาชน ขบ. จะเร่งตรวจสอบและแจ้งผลการดำเนินการให้ผู้ร้องเรียนทราบทาง SMS และแจ้งความคืบหน้าการดำเนินการเป็นระยะจนกว่าจะแก้ไขเรื่องร้องเรียนแล้วเสร็จ โดยมีมาตรการลงโทษผู้กระทำความผิดขั้นสูงสุดทุกกรณี กรณีกระทำความผิดซ้ำซาก ความผิดร้ายแรงและเข้าข่ายเป็นภัยสังคม พักใช้หรือเพิกถอนใบอนุญาตทันที เพื่อความปลอดภัยในการเดินทางของประชาชน
วันอังคารที่ 17 พฤษภาคม 2565
ปลัดมหาดไทย สั่งการผู้ว่าฯ 26 จังหวัดชายแดน สปป.ลาว กัมพูชา และเมียนมา เฝ้าระวังตรวจตราป้องกันการลักลอบนำน้ำมันเชื้อเพลิงจากประเทศไทยออกไปจำหน่ายยังต่างประเทศ
ปลัดมหาดไทย สั่งการผู้ว่าฯ 26 จังหวัดชายแดน สปป.ลาว กัมพูชา และเมียนมา เฝ้าระวังตรวจตราป้องกันการลักลอบนำน้ำมันเชื้อเพลิงจากประเทศไทยออกไปจำหน่ายยังต่างประเทศ หากพบการกระทำความผิดให้ดำเนินการตามกฎหมายอย่างเด็ดขาด
วันนี้ (17 พ.ค. 65) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ด้วยขณะนี้ ราคาน้ำมันเชื้อเพลิงในตลาดโลกเกิดภาวะผันผวน และพบว่ามีหลายประเทศ เริ่มมีภาวะขาดแคลนน้ำมันเชื้อเพลิง
นายสุทธิพงษ์ จุลเจริญ ปลัดกระทรวงมหาดไทย กล่าวว่า เพื่อเป็นการป้องกันการลักลอบนำน้ำมันเชื้อเพลิงจากประเทศไทยออกไปจำหน่ายยังต่างประเทศโดยผิดกฎหมาย จึงได้สั่งการไปยังผู้ว่าราชการจังหวัดที่มีพื้นที่ติดกับชายแดนสาธารณรัฐประชาธิปไตยประชาชนลาว ราชอาณาจักรกัมพูชา และสาธารณรัฐแห่งสหภาพเมียนมา รวม 26 จังหวัด ได้แก่ จังหวัดเชียงราย พะเยา น่าน อุตรดิตถ์ เลย หนองคาย บึงกาฬ นครพนม มุกดาหาร อำนาจเจริญ อุบลราชธานี ศรีสะเกษ สุรินทร์ บุรีรัมย์ สระแก้ว จันทบุรี ตราด ระนอง ชุมพร ประจวบคีรีขันธ์ เพชรบุรี ราชบุรี กาญจนบุรี ตาก แม่ฮ่องสอน และจังหวัดเชียงใหม่ บูรณาการกำลังหน่วยงานบังคับใช้กฎหมายที่เกี่ยวข้อง ทั้งพนักงานฝ่ายปกครอง สมาชิกกองอาสารักษาดินแดน ทหาร ตำรวจ กรมสรรพสามิต และกรมศุลกากร ในระดับพื้นที่ เฝ้าระวัง ตรวจตรา ป้องกันการลักลอบนำน้ำมันเชื้อเพลิงจากประเทศไทยออกไปจำหน่ายยังต่างประเทศโดยผิดกฎหมาย หากพบการกระทำความผิดให้ดำเนินการตามกฎหมายอย่างเด็ดขาด และให้เพิ่มมาตรการลาดตระเวนและตรวจตราตามแนวชายแดน ทั้งตามจุดผ่านแดนบริเวณชายแดนและในช่องทางอื่นที่สามารถจะขนส่งน้ำมันเชื้อเพลิงออกไปภายนอกประเทศได้ พร้อมประชาสัมพันธ์สร้างการรับรู้เชิงรุกให้ผู้ประกอบการน้ำมันเชื้อเพลิงในพื้นที่ปฏิบัติตามมาตรการป้องกันการนำน้ำมันเชื้อเพลิงในประเทศออกไปจำหน่ายยังประเทศเพื่อนบ้านโดยผิดกฎหมาย
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า นอกจากนี้ ให้ผู้ว่าราชการจังหวัดทั้ง 26 จังหวัดได้กำชับเจ้าหน้าที่ที่เกี่ยวข้องบูรณาการร่วมกันตรวจสอบปริมาณน้ำมันเชื้อเพลิงในกรณีที่ผู้ประกอบการได้รับอนุญาตให้ขนส่งออกไปภายนอกประเทศให้ถูกต้องตามที่ได้รับอนุญาต พร้อมทั้งกำชับกำนัน ผู้ใหญ่บ้าน ช่วยกันสอดส่อง ดูแล และขอความร่วมมือพี่น้องประชาชนในชุมชน/หมู่บ้าน ช่วยกันสอดส่อง ดูแล หากพบพฤติการณ์น่าสงสัยเกี่ยวกับการลักลอบนำน้ำมันเชื้อเพลิงจากประเทศไทยออกไปจำหน่ายยังต่างประเทศโดยผิดกฎหมาย ให้รีบแจ้งนายอำเภอในพื้นที่ทราบโดยทันที หรือแจ้งสายด่วนศูนย์ดำรงธรรม โทร. 1567 ตลอด 24 ชั่วโมง
วันพุธที่ 17 พฤศจิกายน 2564
สำนักงานปลัดกระทรวงยุติธรรม ประชุมคณะทำงานประเมินคุณธรรมและความโปร่งใสในการดำเนินงาน ของหน่วยงานภาครัฐ สำนักงานปลัดกระทรวงยุติธรรม ครั้งที่ ๑/๒๕๖๔
สำนักงานปลัดกระทรวงยุติธรรม ประชุมคณะทำงานประเมินคุณธรรมและความโปร่งใสในการดำเนินงาน ของหน่วยงานภาครัฐ สำนักงานปลัดกระทรวงยุติธรรม ครั้งที่ ๑/๒๕๖๔
ในวันพุธที่ ๑๗ พฤศจิกายน ๒๕๖๔ เวลา ๑๓.๓๐ น. ณ ห้องประชุมกระทรวงยุติธรรม ๑๐-๐๖ ชั้น ๑๐ อาคารกระทรวงยุติธรรม พันตำรวจโทประวุธ วงศ์สีนิล รองปลัดกระทรวงยุติธรรม เป็นประธานการประชุมคณะทำงานประเมินคุณธรรมและความโปร่งใสในการดำเนินงานของหน่วยงานภาครัฐ สำนักงานปลัดกระทรวงยุติธรรม ประจำปี พ.ศ. ๒๕๖๕ ครั้งที่ ๑/๒๕๖๔ โดยมีคณะทำงานฯ และผู้ที่เกี่ยวข้องเข้าร่วมฯ เพื่อรับทราบการแต่งตั้งคณะทำงานประเมินคุณธรรมและความโปร่งใสในการดำเนินงานของหน่วยงานภาครัฐ สำนักงานปลัดกระทรวงยุติธรรม ประจำปี พ.ศ. ๒๕๖๕ ผลการประเมินคุณธรรมและความโปร่งใสในการดำเนินงานของหน่วยงานภาครัฐ ประจำปี พ.ศ. ๒๕๖๔ ของสำนักงานปลัดกระทรวงยุติธรรม และแนวทางการประเมินคุณธรรมและความโปร่งใสในการดำเนินงานของหน่วยงานภาครัฐ รวมทั้งพิจารณาการมอบหมายการดำเนินงานตามภารกิจของหน่วยงานเพื่อตอบแบบตรวจสอบการเปิดเผยข้อมูลสาธารณะ (Open Data Integrity and Transparency Assessment : OIT)
วันพฤหัสบดีที่ 26 สิงหาคม 2564
รัฐบาลเร่งแก้ปัญหาความไม่เท่าเทียมระหว่างเพศ พบหลายองค์กรไม่ยอมรับแต่งกายตามเพศสภาพ
รัฐบาลเร่งแก้ปัญหาความไม่เท่าเทียมระหว่างเพศ พบหลายองค์กรไม่ยอมรับแต่งกายตามเพศสภาพ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า วันนี้ที่ประชุมคณะกรรมการส่งเสริมความเท่าเทียมระหว่างเพศ (สทพ.) ซึ่งมีนายจุรินทร์ ลักษณวิศิษฏ์ รองนายกรัฐมนตรีเป็นประธาน ที่ประชุมมีมติเห็นชอบแผนปฏิบัติการและการใช้จ่ายงบประมาณของกองทุนส่งเสริมความเท่าเทียมระหว่างเพศ ประจำปีงบประมาณ 2565 จำนวน 7.3 ล้านบาท ซึ่งประกอบด้วยสี่แผนงาน คือ 1) การขจัดการเลือกปฏิบัติและความไม่เป็นธรรมระหว่างเพศ 2) การสร้างความตระหนักเรื่องความเท่าเทียมระหว่างเพศในสังคม 3) การสนับสนุนโครงการเพื่อส่งเสริมความเท่าเทียมระหว่างเพศการบริหาร 4) กองทุนส่งเสริมความเท่าเทียมระหว่างเพศ
นายจุรินทร์ ยังได้ติดตามเรื่องการดำเนินการวินิจฉัยเรื่องร้องเรียนที่เกี่ยวกับการเลือกปฏิบัติ/ความไม่เป็นธรรมระหว่างเพศ ซึ่งขณะนี้ ระเบียบใหม่ว่าด้วยหลักเกณฑ์และวิธีการในการยื่นคำร้อง การพิจารณาและการวินิจฉัยการเลือกปฏิบัติโดยไม่เป็นธรรมระหว่างเพศ ได้มีผลบังคับใช้แล้ว โดยคณะกรรมการวินิจฉัยการเลือกปฏิบัติโดยไม่เป็นธรรมระหว่างเพศ (วลพ.) ต้องดำเนินการวินิจฉัยเรื่องร้องเรียนให้แล้วเสร็จภายใน 96 วัน นับแต่วันรับเรื่อง จากเดิมที่ไม่มีกำหนดระยะเวลา ทำให้ผู้เสียหายได้รับการเยียวยาที่ล่าช้าจึงเกิดความไม่เป็นธรรม ทั้งนี้ ในช่วงที่ผ่านมา มีเรื่องร้องเรียนต่อคณะกรรมการ วลพ. จำนวน 61 เรื่อง โดยมาก เกี่ยวข้องกับ การจำกัดสิทธิการแต่งกายและไว้ทรงผมตามเพศสภาพ ในการเข้าเรียน การสอบวัดผล การฝึกปฏิบัติงาน การเข้าอบรมวิชาชีพ การแต่งกายชุดครุยวิทยฐานะเข้ารับพระราชทานปริญญาบัตร
นางสาวรัชดา กล่าวต่อว่า คณะกรรมการฯส่งเสริมให้สังคมปรับหลักคิด มีความเข้าใจ และตระหนักในความสำคัญของความเท่าเทียมระหว่างเพศ เพราะจะเป็นการสร้างความเท่าเทียมในสังคมให้เกิดขึ้นได้อย่างแท้จริง และได้ดำเนินการผลักดันนโยบายให้เกิดการเปลี่ยนแปลงในองค์กร ส่งเสริมให้องค์กรมีนโยบาย กฎระเบียบ และกลไกต่างๆที่เอื้อต่อการส่งเสริมความเท่าเทียมระหว่างเพศ
วันพุธที่ 23 มิถุนายน 2564
นายกฯ หารือ เอกอัครราชทูตบรูไนฯ ย้ำความสัมพันธ์อันดีระหว่างกัน พร้อมสานต่อและส่งเสริมความร่วมมือให้เกิดผลเป็นรูปธรรม
นายกฯ หารือ เอกอัครราชทูตบรูไนฯ ย้ำความสัมพันธ์อันดีระหว่างกัน พร้อมสานต่อและส่งเสริมความร่วมมือให้เกิดผลเป็นรูปธรรม
วันนี้ (23 มิถุนายน 2564) เวลา 13.30 น. ณ ห้องสีงาช้าง ตึกไทยคู่ฟ้า ทำเนียบรัฐบาล นายฮาจี อิซมาอิล บิน ฮาจี อับดุล มานัป (H.E. Mr. Haji Ismail bin Haji Abd Manap) เอกอัครราชทูตบรูไนดารุสซาลามประจำประเทศไทย เข้าเยี่ยมคารวะพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่ออำลาในโอกาสพ้นจากหน้าที่ ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรี เปิดเผยสาระสำคัญ ดังนี้
นายกรัฐมนตรีชื่นชมความสัมพันธ์ฉันมิตรระหว่างไทยกับบรูไนฯ ที่ดำเนินมาอย่างราบรื่น พร้อมทั้งขอบคุณเอกอัครราชทูตบรูไนฯ ที่ปฏิบัติหน้าที่อย่างแข็งขันเพื่อส่งเสริมความสัมพันธ์และความร่วมมืออันดีระหว่างกัน ตลอดระยะเวลา 6 ปีที่ดำรงตำแหน่ง พร้อมหวังว่าเอกอัครราชทูตบรูไนฯ จะมีบทบาทสำคัญในการประชาสัมพันธ์เกี่ยวกับประเทศไทยในเวทีโลก ทั้งนี้ นายกรัฐมนตรียืนยันว่ารัฐบาลไทยพร้อมให้ความร่วมมือและสนับสนุนการดำเนินงานของเอกอัครราชทูตบรูไนฯ คนใหม่อย่างใกล้ชิดเพื่อสานต่อความร่วมมือระหว่างกันให้เกิดผลเป็นรูปธรรมและบรรลุตามเป้าหมายที่ได้ตั้งไว้ ตลอดจนส่งเสริมให้เกิดความร่วมมือในด้านต่าง ๆ ที่ทั้งสองมีศักยภาพร่วมกัน
เอกอัครราชทูตบรูไนฯ ขอบคุณรัฐบาลไทยที่ให้ความช่วยเหลือและอำนวยความสะดวกในการปฏิบัติหน้าที่ตลอดระยะเวลา 6 ปีที่ดำรงตำแหน่ง ยินดีที่ความสัมพันธ์ระหว่างไทยกับบรูไนฯ มีความใกล้ชิดกันเสมือนเพื่อนที่สนิท โดยในช่วงก่อนสถานการณ์การแพร่ระบาดของโควิด-19 ทั้งสองประเทศมีการแลกเปลี่ยนการเยือนระหว่างกันมาโดยตลอด รวมถึงมีความร่วมมือที่ใกล้ชิดกันในหลายด้าน อาทิ ด้านการศึกษา และด้านสาธารณสุข นอกจากนี้ เอกอัครราชทูตบรูไนฯ ชื่นชมความมุ่งมั่นของรัฐบาลไทยในการดำเนินมาตรการเพื่อควบคุมสถานการณ์โควิด-19 ด้านนายกรัฐมนตรีขอบคุณรัฐบาลบรูไนฯ ที่ดูแลและอำนวยความสะดวกแก่ชาวไทยที่อาศัยอยู่ในบรูไนฯ ทั้งในเรื่องการฉีดวัคซีนและการเดินทางกลับประเทศ
โอกาสนี้ ทั้งสองฝ่ายได้หารือในประเด็นความร่วมมือที่สำคัญร่วมกัน โดยนายกรัฐมนตรีเห็นว่าไทยและบรูไนฯ ยังมีศักยภาพที่จะขยายความร่วมมือระหว่างกันได้อีกมาก โดยเฉพาะด้านการเกษตร ความมั่นคงทางอาหาร และอุตสาหกรรมฮาลาล การพัฒนาทรัพยากรมนุษย์ และการแพทย์และการท่องเที่ยวเชิงสุขภาพ เป็นต้น ซึ่งนายกรัฐมนตรีได้กล่าวชื่นชมวิสัยทัศน์แห่งชาติของบรูไนฯ (Wawasan 2035)
สำหรับประเด็นความร่วมมือพหุภาคี นายกรัฐมนตรีชื่นชมการปฏิบัติหน้าที่ของบรูไนฯ ในฐานะประธานอาเซียน ท่ามกลางสถานการณ์และความท้าทายหลายประเด็นในช่วงปีนี้ ยืนยันไทยพร้อมสนับสนุนการดำเนินบทบาทที่แข็งขันของบรูไนฯ ในเวทีอาเซียน นอกจากนี้ นายกรัฐมนตรีเห็นว่าอาเซียนควรกระชับความร่วมมือกันในประเด็นด้านสิ่งแวดล้อมเพื่อให้เกิดผลเป็นรูปธรรม อาทิ ปัญหาโลกร้อน การปล่อยก๊าซคาร์บอนไดออกไซด์ และขยะทะเล เป็นต้น
วันจันทร์ที่ 4 กรกฎาคม 2565
สธ.เผยสถานการณ์ “โควิด” กำลังเพิ่มขึ้น อย่าเพิ่งผ่อนคลายหน้ากาก ฉีดวัคซีนเข็มกระตุ้นเพิ่มเติม
กระทรวงสาธารณสุขเผยสถานการณ์โควิดพบผู้ติดเชื้อเพิ่มขึ้น แต่ผู้ป่วยเข้ารักษาในโรงพยาบาลยังเพิ่มไม่มาก อยู่ในช่วงเข้าสู่ Small Wave แรกหลังพ้นระลอกโอมิครอนเมื่อต้นปี คาด 10 สัปดาห์จากนี้อาจพบผู้ป่วยในโรงพยาบาลมากขึ้นสูงสุดในช่วงกันยายน
กระทรวงสาธารณสุขเผยสถานการณ์โควิดพบผู้ติดเชื้อเพิ่มขึ้น แต่ผู้ป่วยเข้ารักษาในโรงพยาบาลยังเพิ่มไม่มากอยู่ในช่วงเข้าสู่Small Wave แรกหลังพ้นระลอกโอมิครอนเมื่อต้นปี คาด 10 สัปดาห์จากนี้อาจพบผู้ป่วยในโรงพยาบาลมากขึ้นสูงสุดในช่วงกันยายน ย้ำอย่าเพิ่งรีบผ่อนคลายหน้ากาก และยังต้องเร่งฉีดวัคซีนเข็มกระตุ้น
วันนี้ (4 กรกฎาคม 2565) ที่กระทรวงสาธารณสุข จ.นนทบุรี นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค แถลงสถานการณ์โควิด 19 สายพันธุ์โอมิครอน ว่า สถานการณ์โควิด 19 ทั่วโลกหลายประเทศพบรายงานสายพันธุ์ย่อยโอมิครอนBA.4/BA.5 เพิ่มขึ้น โดยเฉพาะยุโรป สหรัฐอเมริกา ดังนั้น ผู้เดินทางไปต่างประเทศที่อาจมีการผ่อนคลายเรื่องหน้ากากแล้ว ยังแนะนำให้สวมหน้ากากเพื่อป้องกันการติดเชื้อ เพื่อไม่ให้นำเชื้อกลับมาติดกลุ่มเสี่ยงที่บ้าน และเมื่อกลับมาแล้วขอให้สวมหน้ากาก เลี่ยงไปสถานที่สาธารณะ ถ้าป่วยมีอาการแล้วสงสัยตรวจ ATK ได้เลย
สำหรับประเทศไทยพบผู้ติดเชื้อ ผู้ป่วยกำลังรักษา ผู้ป่วยอาการหนัก และผู้เสียชีวิตเพิ่มขึ้น เนื่องจากผ่อนคลายมาตรการต่าง ๆ ทำให้พบผู้ติดเชื้อที่อาการไม่มากและรักษาตัวที่บ้านมากขึ้น โดยพบผู้รักษาในระบบHI เพิ่มขึ้นเป็นเกือบ 1.5 หมื่นราย ลงทะเบียนรับยาผ่านระบบ สปสช. แบบผู้ป่วยนอกเพิ่มขึ้นจาก 1.91 แสนราย เป็น 2.07 แสนรายในสัปดาห์นี้ แต่ผู้ป่วยที่เข้ารักษาในโรงพยาบาลยังเพิ่มขึ้นไม่มาก อยู่ในเกณฑ์รองรับได้ในระบบสาธารณสุข โดยจังหวัดที่พบเข้ารักษาในโรงพยาบาลเพิ่มขึ้น คือ กทม. ปริมณฑล จังหวัดใหญ่และท่องเที่ยว จึงต้องพิจารณาควบคุมการระบาดในบางส่วน อาจมีการเพิ่มเติมมาตรการป้องกันโรค เช่น การสวมหน้ากากไปในพื้นที่มีการรวมกลุ่ม การใช้ขนส่งสาธารณะทุกประเภทต้องสวมหน้ากาก สำหรับอัตราครองเตียงภาพรวมอยู่ที่ 10% แม้บางจังหวัดที่มีการนำเตียงโควิดไปใช้ดูแลรักษาโรคอื่น ทำให้อัตราครองเตียงเพิ่มขึ้น แต่อยู่ในระดับ 20-30% ยังไม่เกิน 50% ที่ต้องเพิ่มจำนวนเตียง ส่วนยารักษาต่าง ๆ มีมากพอรองรับ
นพ.จักรรัฐกล่าวว่า กรมควบคุมโรคได้คาดการณ์ผู้ติดเชื้อรายใหม่และเสียชีวิต ตั้งแต่วันที่ 1 ก.ค.2565 เป็นต้นไปว่าอาจเกิดการระบาดเป็นระลอกเล็ก ๆ (Small Wave) ได้ ซึ่งช่วงนี้มีสัญญาณว่ากำลังมีการติดเชื้อเพิ่มขึ้น อาจทำให้มีผู้ไปรักษาในโรงพยาบาลมากขึ้น หากยังคงมาตรการเหมือนช่วงเดือนมิถุนายน คาดช่วง 10 สัปดาห์จากนี้ไปจนถึงเดือนกันยายนจะเป็นช่วงพีคสุดของเวฟในการเจอผู้ป่วยรักษาในโรงพยาบาล แต่ถ้าผ่อนคลายมาตรการทั้งหมดไม่สวมหน้ากาก ก็อาจจะมีผู้ป่วยมากขึ้นอีก และหากกลุ่ม 608 ป่วยมากขึ้น ก็อาจจะเป็นระลอกใหญ่ขึ้นได้ ดังนั้นอย่าเพิ่งรีบผ่อนหน้ากากอนามัย ขอให้ใส่ไว้ก่อนเมื่ออยู่ในสถานที่ปิด สถานที่แออัด ขนส่งสาธารณะ โดยเฉพาะกลุ่ม 608และรีบไปรับวัคซีนเข็มกระตุ้นเพิ่มเติม ซึ่งจะช่วยลดและป้องกันอาการป่วยรุนแรงและเสียชีวิตลงได้
************************************** 4 กรกฎาคม 2565
วันศุกร์ที่ 24 ธันวาคม 2564
ประกาศ ขสมก. ประจำวันที่ 24 ธันวาคม 2564​ พบพนักงานติดเชื้อไวรัส COVID-19 จำนวน​ 1 ราย​
ประกาศ ขสมก. ประจำวันที่ 24 ธันวาคม 2564​ พบพนักงานติดเชื้อไวรัส COVID-19 จำนวน​ 1 ราย​
พนักงานขับรถประจำสำนักงาน เขตการเดินรถที่ 5 เพศชาย อายุ 54 ปี
วันพุธที่ 20 กรกฎาคม 2565
ดีอีเอส พบแนวโน้มโกงซื้อขายออนไลน์ผ่าน TikTok ขาขึ้น
ดีอีเอส พบแนวโน้มโกงซื้อขายออนไลน์ผ่าน TikTok ขาขึ้น
ดีอีเอส สรุป 3 รูปแบบกลโกงออนไลน์ยอดนิยม จับตาปัญหาซื้อขายออนไลน์ผ่าน TikTok แนวโน้มขยับขึ้นตามกระแสนิยมโฆษณาบน TikTok ล่าสุดเปิดรับแจ้งเบาะแสแก๊งคอลเซ็นเตอร์ และ SMS หลอกลวงผ่าน 1212 OCC
พันตำรวจเอก ดร.อัครพล บุณโยปัยฎัมภ์ ผู้ตรวจราชการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า การประชุมคณะกรรมการป้องกันและจัดการปัญหา และข้อร้องเรียนที่เกี่ยวข้องกับธุรกรรมทางออนไลน์ ครั้งที่ 4/2565 เมื่อวันที่ 19 ก.ค.65 ได้มีการรายงานสรุปสถานการณ์รูปแบบกลโกงทางออนไลน์ในปัจจุบันเกี่ยวกับการซื้อขายทางออนไลน์ พบหลักๆ 3 รูปแบบ
ได้แก่ 1.สร้างเพจปลอมที่เหมือนกับหน้าเพจร้านค้าจริง 2.การหลอกลวงผ่านช่องทาง TikTok ที่มีแนวโน้มเพิ่มสูงขึ้นตามการเติบโตอย่างรวดเร็วของแพลตฟอร์มนี้ในช่วง 2-3 ปีที่ผ่านมา ส่งผลให้การโฆษณาขายสินค้าผ่าน TikTok ได้รับความนิยมเพิ่มขึ้น และ 3.ไลน์ปลอมระบาด ซึ่งมิจฉาชีพใช้เป็นช่องทางหลอกลวงในรูปแบบต่าง ๆ ได้แก่ หลอกยืมเงิน หลอกขายของ หลอกลงทุน เป็นต้น
ขณะที่ ในช่วงครึ่งแรกของปี 65 ทางศูนย์ช่วยเหลือและจัดการปัญหาออนไลน์ หรือสายด่วน 1212 OCC ได้รับการแจ้งเรื่องร้องเรียนทั้งสิ้น 31,809 เรื่อง โดยอันดับหนึ่ง เป็นปัญหาซื้อขายทางออนไลน์ 22,840 เรื่อง แบ่งตามประเภทปัญหา ดังนี้ ไม่ได้รับสินค้า (หลอกลวง) 51.1% / ได้รับสินค้าไม่ตรงปก 33.7% และปรึกษาด้านการซื้อขายออนไลน์ 10.9% โดยมีสถิติการไกล่เกลี่ยสำเร็จไปแล้ว 6,325 เรื่อง
พันตำรวจเอก ดร.อัครพล กล่าวว่า ด้านการบูรณาการกับหน่วยงานต่างๆ ในความร่วมมือด้านปัญหาซื้อขายออนไลน์ ระยะเวลา 6 เดือนที่ผ่านมา ได้มีการส่งต่อเรื่องร้องเรียนไปยังหน่วยงาน 3 อันดับแรก ดังนี้ ศูนย์ปราบปรามอาชญากรรมทางเทคโนโลยีสารสนเทศ สำนักงานตำรวจแห่งชาติ (ศปอส.ตร.) 54% สำนักงานคณะกรรมการคุ้มรองผู้บริโภค (สคบ.) 19% และสำนักงานพัฒนาธุรกรรมอิเล็กทรอนิกส์ (ETDA) ให้คำปรึกษา แนะนำข้อมูลเบื้องต้น 23%
นอกจากนี้ ตั้งแต่วันที่ 15 มิ.ย.65 ได้มีการเปิดบริการให้แจ้ง SMS หลอกลวง และแก๊งคอลเซ็นเตอร์ ผ่าน 1212 OCC ล่าสุดมีแจ้งเข้ามา 127 เรื่อง พบหัวข้อยอดนิยมที่มิจฉาชีพแอบอ้าง ได้แก่ พัสดุค้างอยู่ในด่านศุลกากร พัวพันในคดี เช่น ฟอกเงิน ค่าปรับจราจร แอบอ้างโทรจากหน่วยงานรัฐ ข่มขู่จะระงับสัญญาณโทรศัพท์ และเช็คเงินคืนภาษี หลอกต้องไปทาธุรกรรมที่หน้าตู้เพื่อยืนยันตัวตน
ล่าสุด ดีอีเอส อยู่ระหว่างหารือกับ กสทช. ถึงแนวทางการให้บริการเสียงแจ้งเตือนประชาชนเกี่ยวกับแก๊งคอลเซ็นเตอร์ผ่านผู้ให้บริการโทรศัพท์มือถือ ซึ่งได้รับความร่วมมือจากกรมสอบสวนคดีพิเศษ (DSI) ในการนำเพลงรอสายเเจ้งเตือนประชาชนที่ได้จัดทำขึ้นมาบูรณาการร่วมกันเพื่อประชาสัมพันธ์เผยแพร่ พร้อมทั้งเป็นการแจ้งเตือนประชาชนในวงกว้าง ให้ตระหนักก่อนทำธุรกรรมทางออนไลน์ รวมถึงประชาสัมพันธ์สร้างการรับรู้ เพื่อป้องกันประชาชนไม่ให้หลงเชื่อมิจฉาชีพ และถูกหลอกลวงให้โอนเงิน หรือถูกหลอกให้ทำธุรกรรมทางออนไลน์ต่างๆในอนาคต
**************************
วันศุกร์ที่ 10 กันยายน 2564
นำร่องแจกฟ้าทะลายโจร 1 ล้านต้น แก่เกษตรกร 100,000 ราย
วันศุกร์ที่ 10 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลนำร่องแจกฟ้าทะลายโจร 1 ล้านต้นแก่เกษตรกรในเขตปฏิรูปที่ดินจำนวน 100,000 รายทั่วประเทศ พร้อมสนับสนุนองค์ความรู้ในการปลูกและการใช้ประโยชน์ที่ถูกต้องให้เกษตรกรนำไปใช้ในการดูแลสุขภาพช่วงการระบาดของโรคโควิด-19 และเป็นการเตรียมความพร้อมของเกษตรกรและเครือข่ายเพื่อยกระดับการพัฒนาฟ้าทะลายโจรสู่ภาคอุตสาหกรรมต่อไป โดยรัฐบาลสนับสนุนโครงสร้างพื้นฐานที่จำเป็น เช่น การตรวจธาตุอาหารในดินและน้ำ การบริหารทรัพยากรอย่างเป็นระบบมีคุณภาพและประสิทธิภาพ เป็นต้น ทั้งนี้ รัฐบาลมุ่งเน้นการพัฒนาสมุนไพรไทยทั้งระบบแบบครบวงจร เพื่อความมั่นคงทางเศรษฐกิจของเกษตรกรและความมั่นคงด้านสุขภาพของประชาชนอย่างยั่งยืน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอาทิตย์ที่ 14 พฤศจิกายน 2564
ไอแบงก์บริหารจัดการเงินซะกาตช่วยเหลือผู้มีสิทธิ์รับซะกาต ภายใต้โครงการซะกาตเพื่อส่งเสริมอาชีพผู้ยากจน และเพื่อเป็นทุนการศึกษาทั่วประเทศปี 2564
ไอแบงก์มอบเงินซะกาตของธนาคารปี 2564 เป็นจำนวนเงินรวมทั้งสิ้น 1,199,900 บาท โดยธนาคารได้รับความร่วมมือเป็นอย่างดีจากอิหม่ามในแต่ละจังหวัดทั่วประเทศในการคัดเลือกผู้ที่อยู่ในเกณฑ์รับซะกาตภายใต้โครงการซะกาตเพื่อส่งเสริมอาชีพผู้ยากจนและเป็นทุนการศึกษา
ธนาคารอิสลามแห่งประเทศไทย (ไอแบงก์) โดยนายสันติ เสือสมิง ที่ปรึกษาธนาคารและอนุกรรมการซะกาต ผู้แทนประธานที่ปรึกษา พร้อมด้วย นายวุฒิชัย สุระรัตน์ชัย กรรมการและผู้จัดการธนาคาร มอบเงินซะกาตของธนาคารปี 2564 เป็นจำนวนเงินรวมทั้งสิ้น 1,199,900 บาท โดยธนาคารได้รับความร่วมมือเป็นอย่างดีจากอิหม่ามในแต่ละจังหวัดทั่วประเทศในการคัดเลือกผู้ที่อยู่ในเกณฑ์รับซะกาตภายใต้โครงการซะกาตเพื่อส่งเสริมอาชีพผู้ยากจนและเป็นทุนการศึกษาแก่นักเรียนนักศึกษาที่ขาดแคลนทุนทรัพย์โดยมีอาจารย์อรุณบุญชมผู้ชำนาญการด้านชะรีอะฮ์ผู้แทนจุฬาราชมนตรีนายระบิลพรพัฒน์กุลกรรมการธนาคารดร.วิเชียรชุบไธสงกรรมการธนาคารและนายเสนีย์อยู่เป็นสุขที่ปรึกษาธนาคารและอนุกรรมการซะกาตร่วมเป็นสักขีพยานในการส่งมอบณห้องโถงใหญ่ชั้น 23 อาคารสำนักงานใหญ่คิวเฮ้าส์อโศกเมื่อวันที่ 11 พฤศจิกายน 2564 ที่ผ่านมา
ในโอกาสนี้ ไอแบงก์จึงขอเชิญชวนพี่น้องชาวไทยมุสลิมทุกท่านที่ครอบครองทรัพย์สินตามพิกัดและครบรอบ 1 ปีจันทรคติชำระซะกาตผ่านบัญชีซะกาตของธนาคารเลขที่บัญชี 001-1-03879-9 สอบถามรายละเอียดเพิ่มเติมที่iBank Call Center 1302
วันศุกร์ที่ 27 สิงหาคม 2564
สธ.กำชับ รพ.เร่งรัดเบิกจ่ายค่าตอบแทนเสี่ยงภัยเจ้าหน้าที่ทำงานโควิด
กระทรวงสาธารณสุขกำชับหน่วยงานในสังกัดเร่งรัดเบิกจ่ายค่าตอบแทนเสี่ยงภัยเจ้าหน้าที่ปฏิบัติงานโควิด 19 ตามลักษณะงาน ตามระเบียบ และเป็นธรรม ย้ำทุกวิชาชีพใช้หลักเกณฑ์เดียวกัน เบิกจ่ายเป็นผลัดเมื่อทำงานครบ8 ชั่วโมงต่อวัน
กระทรวงสาธารณสุขกำชับหน่วยงานในสังกัดเร่งรัดเบิกจ่ายค่าตอบแทนเสี่ยงภัยเจ้าหน้าที่ปฏิบัติงานโควิด 19 ตามลักษณะงาน ตามระเบียบ และเป็นธรรม ย้ำทุกวิชาชีพใช้หลักเกณฑ์เดียวกัน เบิกจ่ายเป็นผลัดเมื่อทำงานครบ8 ชั่วโมงต่อวัน หากไม่ครบนับเป็นรายชั่วโมง ตามลักษณะงานที่โรงพยาบาลมอบหมาย
วันนี้ (27 สิงหาคม 2564) นายแพทย์ธงชัย กีรติหัตถยากร รองปลัดกระทรวงสาธารณสุข กล่าวว่า กระทรวงสาธารณสุขได้รับงบกลางจากรัฐบาลในการจ่ายค่าตอบแทนเสี่ยงภัยให้แก่ผู้ปฏิบัติงานโควิด 19 กระทรวงสาธารณสุขจึงได้กำหนดหลักเกณฑ์การเบิกจ่ายค่าตอบแทนเสี่ยงภัยของเจ้าหน้าที่ที่ปฏิบัติงานในการเฝ้าระวัง สอบสวน ป้องกัน ควบคุม และรักษาผู้ป่วยโรคโควิด 19 เพื่อเป็นขวัญและกำลังใจแก่บุคลากรทางการแพทย์และสาธารณสุขที่ทุ่มเทปฏิบัติงานต่อสู้กับสถานการณ์โรคโควิด 19 ขณะนี้ได้กำชับหน่วยงานในสังกัดกระทรวงสาธารณสุขให้เร่งรัดการเบิกจ่ายค่าตอบแทนเสี่ยงภัยภายในเดือนตุลาคมนี้ หากงบประมาณไม่พอให้ดำเนินการแจ้งมายังส่วนกลางเพื่อจัดสรรงบประมาณเพิ่มเติม และขอให้ผู้บริหารโรงพยาบาลแต่ละแห่งดูแลเรื่องขวัญกำลังใจของเจ้าหน้าที่ทุกระดับให้เหมาะสม การเบิกจ่ายค่าตอบแทนเสี่ยงภัยให้เป็นไปตามลักษณะงาน ตามระเบียบ และเป็นธรรม
สำหรับค่าตอบแทนเสี่ยงภัยเบิกจ่ายให้แก่แพทย์ พยาบาล และวิชาชีพต่างๆ โดยต้องปฏิบัติงานวันละไม่ต่ำกว่า 8 ชั่วโมงต่อผลัด ส่วนกรณีที่ปฏิบัติงานที่ได้รับมอบหมายเป็นครั้งคราวไม่เป็นผลัด ให้นับค่าตอบแทนเป็นรายชั่วโมง ขึ้นอยู่กับลักษณะงานที่ได้รับมอบหมาย โดยทุกวิชาชีพใช้หลักเกณฑ์เดียวกันนี้เหมือนกันทั้งหมด
******************************** 27 สิงหาคม 2564
วันศุกร์ที่ 12 สิงหาคม 2565
​โฆษกรัฐบาล เผย นายกฯ ปลื้ม ไทยติด 1 ใน 5 ประเทศยอดนิยมของนักท่องเที่ยวจีน จากรายงานของ Global Times
พร้อมเผยภาพรวมผู้โดยสารเดินทางเข้าไทยเดือนกรกฎาคม 2565 สูงถึง 118% ผลจากรัฐบาลผ่อนคลายมาตรการสอดคล้องต่อเนื่อง
วันนี้ (12 สิงหาคม 2565)นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีเป็นอย่างยิ่งที่ประเทศไทยยังคงเป็นจุดหมายปลายทางยอดนิยมสำหรับนักท่องเที่ยวจีน โดยจากรายงานของ Global Times ระบุว่า ประเทศไทยเป็น 1 ใน 5 ประเทศปลายทางที่นักท่องเที่ยวจีนเดินทางมามากที่สุด ภายหลังรัฐบาลจีนเริ่มผ่อนคลายให้ประชาชนในประเทศเดินทางออกนอกประเทศได้ ถือเป็นโอกาสสำคัญของภาคอุตสาหกรรมการท่องเที่ยวและอุตสาหกรรมต่อเนื่อง ทั้งนี้ นักท่องเที่ยวจีนถือเป็นกลุ่มนักท่องเที่ยวที่มีบทบาทสำคัญต่ออุตสาหกรรมการท่องเที่ยวของไทยอย่างมากในช่วงก่อนการแพร่ระบาดของโควิด-19
โฆษกประจำสำนักนายกรัฐมนตรี กล่าวเพิ่มเติมว่า จากข้อมูลเที่ยวบินขาออกจากจีนไปยังประเทศอื่น ๆ ในเดือนสิงหาคม มีจำนวนเพิ่มขึ้นมากกว่า 200% เมื่อเทียบกับเดือนกรกฎาคมที่ผ่านมา โดยประเทศปลายทางที่ชาวจีนเดินทางมามากที่สุด 5 อันดับ ได้แก่ เกาหลีใต้ ญี่ปุ่น สหรัฐอเมริกา ไทย และฝรั่งเศส ตามลำดับ และมีการคาดการณ์ว่าในช่วงครึ่งปีหลังจำนวนเที่ยวบินขาออกจากจีนจะเพิ่มสูงขึ้นอีก จากความต้องการเที่ยวบินไปยังต่างประเทศของชาวจีน ทั้งนี้ ในช่วงก่อนการแพร่ระบาดของโควิด-19 ในปี 2562 มีนักท่องเที่ยวจากจีนมาไทยมากถึง 10.99 ล้านคน หรือกว่า 1 ใน 4 ของนักท่องเที่ยวต่างชาติทั้งหมด คิดเป็นมูลค่าทางเศรษฐกิจที่สูงมากแก่ไทย
นอกจากนี้ นายธนกรฯ ได้เผยถึงข้อมูลการเดินทางของผู้โดยสารในระบบขนส่งสาธารณะระหว่างประเทศ จากกระทรวงการคมนาคม โดยในช่วงเดือนกรกฎาคม 2565 ที่ผ่านมา มีปริมาณผู้โดยสารขาเข้าประเทศในทุกการขนส่งรวม 1,055,608 คน เพิ่มขึ้น 118.68% จากค่าเฉลี่ยเดือนมกราคม-มิถุนายน 2565 ซึ่งมีปริมาณผู้โดยสารขาเข้าเฉลี่ยเดือนละ 482,719 คน โดยสัดส่วนการเดินทางตามรูปแบบการเดินทางในเดือนกรกฎาคม 2565 พบว่า ทางอากาศ มีสัดส่วนการเดินทางสูงสุด คิดเป็น 99.13% รองลงมา คือ ทางถนน 0.77% ทางราง 0.05% และทางน้ำ 0.05% ทั้งนี้ เป็นผลดีที่สืบเนื่องมาจากนโยบายผ่อนคลายมาตรการเดินทางเข้าประเทศอย่างสอดคล้องกับสถานการณ์ระหว่างประเทศ และเป็นไปอย่างต่อเนื่อง ควบคู่ไปกับมาตรการควบคุมการติดเชื้อ และมาตรการดูแลทางด้านสาธารณสุข ทำให้ไทยเป็นที่นิยม มีจำนวนการเดินทางของนักเที่ยวเพิ่มสูงขึ้นอย่างเห็นได้ชัด
“นายกรัฐมนตรีชื่นชมหน่วยงานที่เกี่ยวข้องทุกภาคส่วนที่บูรณาการการทำงานร่วมกันอย่างเต็มที่ เพื่ออำนวยความสะดวกและผลักดันให้มีการเดินทางเข้าประเทศมากขึ้น ตอบรับการผ่อนคลายมาตรการการเดินทางเข้าประเทศของรัฐบาล จนเห็นผลลัพธ์เป็นรูปธรรม พร้อมสั่งการทุกหน่วยงานที่เกี่ยวข้องเตรียมความพร้อมในการดูแล อำนวยความสะดวกแก่นักท่องเที่ยวในช่วงครึ่งปีหลัง ตลอดจนมาตรการที่สำคัญด้านการสาธารณสุข ซึ่งคาดว่าจะมีนักท่องเที่ยวเดินทางมายังประเทศไทยเพิ่มมากขึ้น โดยเฉพาะนักท่องเที่ยวจีน ซึ่งถือเป็นโอกาสในการพลิกฟื้นอุตสาหกรรมการท่องเที่ยวให้กลับมาขับเคลื่อนเศรษฐกิจของประเทศได้อีกครั้ง” นายธนกรฯ กล่าว
วันศุกร์ที่ 20 สิงหาคม 2564
สำนักงานสลากกินแบ่งรัฐบาล เตือนประชาชนให้ระมัดระวังการซื้อสลากกินแบ่งรัฐบาลผ่านตู้จำหน่ายสินค้า
กรณีที่มีการนำสลากกินแบ่งรัฐบาลไปจำหน่ายผ่านช่องทางแพลตฟอร์มออนไลน์ต่างๆ หรือตู้จำหน่ายสินค้า ซึ่งเป็นการซื้อขายสลากกินแบ่งรัฐบาลโดยที่ผู้ซื้อนั้นไม่ได้รับสลากไว้ในครอบครอง มีความเสี่ยงต่อการไม่มีสลากมาขึ้นเงินรางวัล
วันนี้ (20 สิงหาคม 2564) เวลา 12.00 น. พันโท หนุน ศันสนาคม รองผู้อำนวยการ รักษาการในตำแหน่งผู้อำนวยการสำนักงานสลากกินแบ่งรัฐบาล กล่าวถึง กรณีที่มีการนำสลากกินแบ่งรัฐบาลไปจำหน่ายผ่านช่องทางแพลตฟอร์มออนไลน์ต่างๆ หรือตู้จำหน่ายสินค้า ซึ่งเป็นการซื้อขายสลากกินแบ่งรัฐบาลโดยที่ผู้ซื้อนั้นไม่ได้รับสลากไว้ในครอบครอง มีความเสี่ยงต่อการไม่มีสลากมาขึ้นเงินรางวัล นั้น
รักษาการในตำแหน่งผู้อำนวยการ กล่าวว่า จากกรณีที่มีการจำหน่ายสลากกินแบ่งรัฐบาลผ่านช่องทางแพลตฟอร์มออนไลน์หรือตู้จำหน่ายสินค้า และมีการเรียกเก็บค่าบริการ โดยที่ไม่ได้เป็นตัวแทนที่รับสลากฯ จากสำนักงานสลากกินแบ่งรัฐบาลนั้น หากมีการซื้อขายสลากฯ กัน โดยที่ผู้ซื้อสลากฯ ไม่ได้รับสลากฯ ฉบับจริงไปไว้ในครอบครอง มีโอกาสอาจจะไม่สามารถมาขึ้นเงินรางวัลได้หากถูกรางวัล และเหตุลักษณะนี้ได้เคยเกิดขึ้นจริงแล้ว ดังนั้น ผู้ซื้อควรจะได้รับสลากฯ มาไว้ในครอบครองทันทีที่ซื้อสลากฯ จึงขอเตือนพี่น้องประชาชนขอให้ใช้ความระมัดระวังในการซื้อสลากกินแบ่งรัฐบาล ผ่านช่องทางแพลตฟอร์มออนไลน์ หรือตู้จำหน่ายสินค้าดังกล่าว แนะนำว่า ควรจะซื้อจากผู้ขายที่เป็นตัวแทนที่รับสลากจากสำนักงานสลากฯ เท่านั้น
พันโท หนุนศันสนาคม กล่าวต่อไปอีกว่า ขอเตือนตัวแทนจำหน่าย และผู้ซื้อจองล่วงหน้า การนำสลากไปขายต่อโดยไม่ได้ขายด้วยตนเอง เป็นการกระทำที่ผิดเงื่อนไขในสัญญาและหลักเกณฑ์การรับสลากไปจำหน่ายสำนักงานฯ มีสิทธิ์จะบอกเลิกสัญญา รวมถึงยกเลิกการลงทะเบียน กรณีเป็นผู้ซื้อจองล่วงหน้าฯได้
วันพฤหัสบดีที่ 5 สิงหาคม 2564
บีโอไอหนุนผู้ประกอบการไทยรุกตลาดอาเซียน
บีโอไอจัดกิจกรรมเชิงรุกเสริมศักยภาพผู้ประกอบการไทยลุยลงทุนต่างแดน โดยเฉพาะตลาดเพื่อนบ้านในอาเซียน ระดมจัดสัมมนาต่อยอดความรู้จากประสบการณ์ตรงของนักธุรกิจที่ประสบความสำเร็จ หวังสร้างเครือข่ายความร่วมมือ เพื่อส่งเสริมทุนไทยให้เติบโต สามารถแข่งขันในตลาดโลกได้
นายพัลลภ บุญศิริ ผู้อำนวยการกองพัฒนาผู้ประกอบการไทย บีโอไอเปิดเผยว่า ในสถานการณ์การระบาดของไวรัสโควิด-19กองพัฒนาผู้ประกอบการไทยได้ปรับเปลี่ยนรูปแบบการจัดกิจกรรมด้านการส่งเสริมการลงทุนในต่างประเทศให้สอดคล้องกับยุคNew Normalตามพันธกิจสำคัญที่นอกเหนือจากการส่งเสริมการลงทุนในประเทศ บีโอไอยังได้สนับสนุนการลงทุนไทยต่างประเทศ เพื่อสร้างโอกาสให้ผู้ประกอบการไทยเติบโต และสามารถแข่งขันในตลาดโลกได้ทั้งนี้ กองพัฒนาผู้ประกอบการไทย ได้เตรียมการจัดสัมมนาออนไลน์ที่น่าสนใจในหลากหลายประเด็นตลอดช่วงเดือนสิงหาคม2564เพื่อช่วยเตรียมความพร้อม และเสริมศักยภาพนักธุรกิจไทยไปลงทุนในต่างประเทศ โดยมีหัวข้อสัมมนาที่เปิดให้ผู้ประกอบการไทยได้เข้าร่วม ดังนี้
หัวข้อเรื่อง "ลงทุนในเวียดนามอย่างไร?ให้ประสบความสำเร็จ"
โดยร่วมมือกับสำนักงานเศรษฐกิจการลงทุน ณ กรุงฮานอย สาธารณรัฐสังคมนิยมเวียดนาม หรือบีโอไอ เวียดนาม ซึ่งผู้เข้าร่วมจะได้ทราบถึงโอกาสการลงทุนในเวียดนาม จากมุมมองของนายอรรจน์สิทธิ สร้อยทอง ผู้อำนวยการบีโอไอ ณ กรุงฮานอย รวมถึงข้อมูลใหม่ๆเกี่ยวกับมาตรการส่งเสริมการลงทุนของเวียดนาม ผ่านผู้แทนจากForeign Investment Agency (FIA), Vietnamพร้อมร่วมเสวนาแลกเปลี่ยนประสบการณ์ลงทุนในเวียดนามกับ4นักธุรกิจจากCP, SCGสยามนิตตั้น และอุไรเพ้นท์ จัดขึ้นในวันเสาร์ที่ 7 สิงหาคม 2564 เวลา 09.30 - 12.00 น.
หัวข้อเรื่อง"อินโดนีเซียยังน่าลงทุนหรือไม่?ในสถานการณ์COVID-19"
โดยร่วมกับสำนักงานเศรษฐกิจการลงทุน ณ กรุงจาการ์ตา สาธารณรัฐอินโดนีเซีย หรือบีโอไอ จาการ์ตา ซึ่งผู้เข้าร่วมสัมมนาจะได้รับฟังข้อมูลสถานการณ์การลงทุนและแลกเปลี่ยนความคิดเห็นกับนางสาวณภัทร ทัพพันธุ์ ผู้อำนวยการบีโอไอ จาการ์ตา จัดขึ้นในวันเสาร์ที่ 7 สิงหาคม 2564 เวลา 14.00 - 15.30 น.
หัวข้อเรื่อง“ทิศทางธุรกิจ โอกาสการค้าและการลงทุน ของผู้ประกอบการไทยในเอเชียกลาง”
โดยภายในงานจะมีการบรรยายภาพรวมตลาด โอกาสการลงทุน และอุตสาหกรรมเด่นในเอเชียกลางโดย นายเมธา จารัตนากร ประธานกรรมการบริหาร บริษัท ซีไอพี แวลู จำกัด โอกาสการค้า และการลงทุนในอุซเบกิสถาน โดย ดร.เหมโชค สิงห์สมบุญ รองประธานโครงการนาคราชนคร / ประธานสมาพันธ์SMEเชียงราย / ประธานLogistics and Ecommerceสมาพันธ์SMEภาคเหนือ และโอกาสการค้า และการลงทุนในคาซัคสถาน โดย นายพีระพล พิภวากรDirector, LLP Kazthai Corp (Almaty) / Vice President, Business Development Foodville Co., Ltd.จัดขึ้นในวันอังคารที่ 10 สิงหาคม 2564 เวลา 13.30 – 16.00 น.
หัวข้อเรื่อง"การบริหารแรงงานในต่างประเทศ สำหรับผู้ประกอบการไทย"
สำหรับงานสัมมนานี้จัดขึ้นเป็นครั้งที่ 2 โดยมุ่งหวังให้เกิดความเข้าใจที่ถูกต้องในการบริหารแรงงานในต่างประเทศ ทั้งการนำแรงงานจากไทยไปทำงานในต่างประเทศ และการว่าจ้างแรงงานท้องถิ่น รวมถึงกฎระเบียบข้อบังคับด้านแรงงานในแต่ละประเทศที่ผู้ลงทุนต้องรู้จัดขึ้นในวันพุธที่ 25 สิงหาคม 2564 เวลา 10.00 - 11.30 น.
สำหรับผู้ประกอบการที่สนใจสามารถลงทะเบียนเข้าร่วมกิจกรรมออนไลน์ และสอบถามรายละเอียดเพิ่มเติมได้ที่ กองพัฒนาผู้ประกอบการไทย อีเมลthaienterprisedev@boi.go.thโทรศัพท์0 2553 8111กด5ต่อด้วยกด4
และติดตามข้อมูลกิจกรรมอื่นๆ เพิ่มเติมได้ที่www.boi.go.th
*******************************
วันเสาร์ที่ 21 สิงหาคม 2564
ปลัดกระทรวงยุติธรรม ประชุมเตรียมการคณะผู้แทนไทย สำหรับการประชุมคณะทำงานการจัดทำสนธิสัญญาอาเซียนว่าด้วยการส่งผู้ร้ายข้ามแดน
การประชุมเตรียมการคณะผู้แทนไทยสำหรับการประชุมคณะทำงานการจัดทำสนธิสัญญาอาเซียนว่าด้วยการส่งผู้ร้ายข้ามแดน (ASLOM Working Group on ASEAN Extradition Treaty – ASLOM WG on AET) ครั้งที่ ๒
ในวันพฤหัสบดีที่ ๑๙ สิงหาคม ๒๕๖๔ เวลา ๑๓.๐๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมเตรียมการคณะผู้แทนไทยสำหรับการประชุมคณะทำงานการจัดทำสนธิสัญญาอาเซียนว่าด้วยการส่งผู้ร้ายข้ามแดน ครั้งที่ ๒ ผ่านระบบการประชุมทางไกล (Video Conference) พร้อมด้วยผู้แทนหน่วยงานจาก กระทรวงยุติธรรม สำนักงานอัยการสูงสุด กระทรวงการต่างประเทศ สำนักงานศาลยุติธรรม และสำนักงานตำรวจแห่งชาติ เข้าร่วมการประชุมฯ
สำหรับการประชุมฯ ครั้งนี้ ที่ประชุมได้รับทราบที่มาและพัฒนาการของการประชุมคณะทำงานจัดทำสนธิสัญญาอาเซียนว่าด้วยการส่งผู้ร้ายข้ามแดน (ASLOM Working Group on Extradition Treaty – ASLOM WG on AET) ซึ่งเป็นผลสืบเนื่องจากมติที่ประชุมเจ้าหน้าที่อาวุโสอาเซียนด้านกฎหมาย ครั้งที่ ๑๙ ที่ได้เห็นชอบการจัดตั้งคณะทำงานการจัดทำสนธิสัญญาอาเซียนว่าด้วยการส่งผู้ร้ายข้ามแดน ซึ่งมีอำนาจหน้าที่ในการพัฒนาสนธิสัญญาอาเซียนว่าด้วยการส่งผู้ร้ายข้ามแดน รวมทั้งพิจารณาในประเด็นสำคัญที่เกี่ยวข้อง อาทิ ขอบเขตอำนาจหน้าที่และรูปแบบการดำเนินงาน และกรอบเวลาการดำเนินงาน เป็นต้น ทั้งนี้ การประชุมคณะทำงานฯ ครั้งที่ ๑ ได้จัดขึ้นระหว่างวันที่ ๖ – ๗ เมษายน ๒๕๖๔ ผ่านระบบการประชุมทางไกล โดยมีสิงคโปร์เป็นเจ้าภาพ ซึ่งการประชุมดังกล่าว ที่ประชุมฯ ได้ร่วมกันพิจารณาร่างขอบเขตอำนาจหน้าที่ (Term of Reference – TOR) ของคณะทำงานฯ ร่างเจรจาสนธิสัญญาฯ และเสนอให้มีการจัดประชุมคณะทำงานฯ ครั้งที่ ๒ ในช่วงเดือนสิงหาคม ๒๕๖๔ ตลอดจนได้ร่วมกันพิจารณาและแลกเปลี่ยนข้อคิดเห็นและข้อเสนอแนะเกี่ยวกับการประชุม ASLOM WG on AET ครั้งที่ ๒ มีกำหนดจัดขึ้น ระหว่างวันที่ ๒๖ – ๒๗ สิงหาคม ๒๕๖๔ ผ่านระบบการประชุมทางไกล โดยฝ่ายอินโดนีเซียเป็นเจ้าภาพ ซึ่งนำไปสู่การมีแนวทางการดำเนินงานของฝ่ายไทยที่สำคัญ เช่น องค์ประกอบของคณะผู้แทนไทยสำหรับการประชุมในกรอบ ASLOM WG on AET การพิจารณาเนื้อหาและประเด็นในร่างเจรจาสนธิสัญญาฯ และการวางแผนเตรียมความพร้อมสำหรับการเป็นเจ้าภาพของฝ่ายไทยสำหรับการประชุมคณะทำงาน ASLOM WG on AET ครั้งที่ ๓
วันศุกร์ที่ 11 มีนาคม 2565
นายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ ให้สัมภาษณ์ประเด็น “มาตรการความปลอดภัยทางน้ำ”
...
นายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ ให้สัมภาษณ์ในรายการ โหนกระแส ในประเด็น “มาตรการความปลอดภัยทางน้ำ” ทางช่อง 3 HD เมื่อวันที่ 7 มีนาคม 2565 กล่าววา กรณีผู้ควบคุมเรือดื่มสุราในขณะขับเรือนั้นมีมาตรการลงโทษตามพระราชบัญญัติการเดินเรือในน่านน้ำไทย พระพุทธศักราช 2456 และที่แก้ไขเพิ่มเติม ซึ่งมีอยู่ในมาตรา 291 แล้ว ถ้าผู้ขับขี่เรือที่ได้รับประกาศนียบัตรหรือใบอนุญาต ผู้ใดหย่อนความสามารถ หรือประพฤติไม่สมควรแก่หน้าที่ละเลย (รวมถึงดื่มสุราในขณะขับขี่เรือ)ไม่ปฏิบัติตามกฎหมายหรือข้อบังคับเกี่ยวแก่การเดินเรือหรือหน้าที่ของตน ให้เจ้าท่ามีอำนาจที่จะงดสั่งไม่ให้ใช้ประกาศนียบัตรหรือใบอนุญาตมีกำหนดไม่เกินสองปี และหากถูกสั่งงดใช้แล้วมาขับขี่เรือก็จะมีบทลงโทษต้องระวางโทษจำคุกไม่เกินหกเดือน หรือปรับหรือทั้งจำทั้งปรับ ตามมาตรา 282 ที่กำหนดว่าผู้ใดทำการในเรือในตำแหน่งที่กฎข้อบังคับสำหรับการตรวจเรือกำหนดให้ต้องมีประกาศนียบัตรรับรองความรู้ความสามารถ โดยมิได้รับประกาศนียบัตรรับรองความรู้ความสามารถอันถูกต้องตามบทบัญญัติแห่งพระราชบัญญัตินี้ต้องระวางโทษจำคุกไม่เกินหกเดือนหรือปรับตั้งแต่หนึ่งพันบาทถึงหนึ่งหมื่นบาท หรือทั้งจำทั้งปรับ
นอกจากนี้กรมเจ้าท่าได้มีการปรับปรุงกฎหมายหลายฉบับหลายมาตรา เช่นกฎหมายที่เกี่ยวข้องกับการแก้ไขการทำการประมงผิดกฎหมายไร้การควบคุม(IUU) กฎหมายที่เกี่ยวข้องกับอนุสัญญาที่ทางองค์การทางทะเลระหว่างประเทศ(IMO) กำหนดและยังมีการขอแก้ไขปรับปรุงกฎหมายอยู่อย่างต่อเนื่อง เพื่อให้ทันต่อยุคสมัย ทั้งนี้ ยังมีกฎหมายอีกหลายฉบับที่อยู่ในขั้นตอนการตรวจพิจารณาของคณะกรรมการกฤษฎีกา ขณะเดียวกัน กรมเจ้าท่าได้มีการออกตรวจตราความปลอดภัยในแม่น้ำเจ้าพระยา และคลองสาขาต่าง ๆ ในพื้นที่รับผิดชอบ เพื่อกำกับดูแลการขนส่งทางน้ำให้เกิดความสะดวกและปลอดภัย และขอให้ประชาชนที่พบเห็นความไม่ปลอดภัยทางน้ำ สามารถโทรแจ้งสายด่วนกรมเจ้าท่า 1199 ตลอด 24 ชั่วโมง
วันเสาร์ที่ 28 พฤษภาคม 2565
ดีอีเอส เตือนมือโพสต์ข่าวปลอมยำรวมเฟคนิวส์ฝีดาษลิง-โควิด
ดีอีเอส เตือนมือโพสต์ข่าวปลอมยำรวมเฟคนิวส์ฝีดาษลิง-โควิด
ดีอีเอสเปิดผลมอนิเตอร์สถานการณ์ข่าวปลอมรอบสัปดาห์พบเริ่มมีผู้ไม่หวังดีเกาะกระแสโรคฝีดาษลิงสร้างข่าวปลอมที่บิดเบือนข้อมูลวัคซีนโควิดร่วมด้วยเตือนประชาชาอย่าตระหนกและหลงเชื่อแนะตรวจสอบ/ติดตามข่าวกับหน่วยงานที่เกี่ยวข้องโดยตรงก่อนเชื่อ-แชร์
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่าสรุปผลการมอนิเตอร์และรับแจ้งข่าวปลอมประจำสัปดาห์ระหว่างวันที่20-26พ.ค. 65โดยศูนย์ต่อต้านข่าวปลอมพบว่าเริ่มมีการแพร่กระจายข่าวปลอมเกี่ยวกับโรคฝีดาษลิงซึ่งเป็นข่าวที่ประชาชนกำลังสนใจและหวั่นวิตกเกี่ยวกับโอกาสในการแพร่ระบาดเข้ามาในประเทศไทยซึ่งคาดว่าผู้ไม่หวังดีต้องการใช้ข่าวปลอมประเด็นนี้สร้างความหวาดวิตกให้กับสังคมและประชาชนส่วนใหญ่
โดยจากข้อมูลข่าวปลอมที่มีคนสนใจสูงสุดในสัปดาห์ล่าสุดนี้พบว่าข่าวปลอมเรื่องผู้ที่ฉีดวัคซีนแอสตร้ามีความเสี่ยงเป็นโรคฝีดาษลิงได้รับความสนใจมากเป็นอันดับ2นอกจากนี้ยังมีข่าวปลอมอื่นๆที่เกาะแสโรคฝีดาษลิงเผยแพร่อยู่บนโซเชียลด้วย
สำหรับภาพรวม10อันดับข่าวปลอมที่คนสนใจมากสุดได้แก่1.นวัตกรรมแผ่นแปะหูของรพ.บำรุงราษฎร์รักษาอาการสูญเสียการได้ยินหูอื้อหูหนวกและมีน้ำในหู2.ผู้ที่ฉีดวัคซีนแอสตร้ามีความเสี่ยงเป็นโรคฝีดาษลิง3.ถอดวันออกพรรษาจากวันหยุดนักขัตฤกษ์เพื่อลดความสำคัญทางพุทธศาสนา4.พบการผลิตไข่ปลอมออกขายและระบาดในประเทศไทย5.ธ.ออมสินให้กู้ซื้อบ้าน1ล้านบาทผ่อนคืนเดือนละ10บาท
6.คดีความใดที่เกี่ยวกับกรมสรรพากรทางกรมฯสามารถอายัดบัญชีธนาคารได้โดยไม่ต้องขอคำสั่งจากศาลเมื่อมีคนร้องทุกข์7.ประกันสังคมเปิดโครงการรัฐม.40ปล่อยสินเชื่อผ่อนสบายสูงสุด36เดือน8.แอปพลิเคชันเป๋าตังเปิดให้ยืมเงินฉุกเฉิน5,000บาทอนุมัติไวใน3นาที9.เต้าหู้กับน้ำผึ้งหากรับประทานด้วยกันจะทำให้หูหนวกและ10.ธปท.ส่งsmsให้ประชาชนแจ้งว่าได้รับสินเชื่อตามลำดับ
“ดีอีเอสและศูนย์ต่อต้านข่าวปลอมมุ่งสร้างการรับรู้อย่างต่อเนื่องให้กับประชาชนและสังคมรู้เท่าทันข่าวปลอมเมื่อได้รับข่าวสารข้อมูลผ่านโซเชียลขอให้ตรวจสอบรอบด้านและจากหน่วยงานที่เกี่ยวข้องโดยตรงก่อนเชื่อ-แชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87”นางสาวนพวรรณกล่าว
*****************
วันอังคารที่ 5 เมษายน 2565
กรมสรรพากรขยายเวลามาตรการภาษีเพื่อส่งเสริมผู้ประกอบการใช้ผลิตภัณฑ์พลาสติกที่ย่อยสลายได้ทางชีวภาพ หักค่าใช้จ่ายได้ ๑.๒๕ เท่า
ครม.เห็นชอบหลักการขยายเวลามาตรการภาษีเพื่อส่งเสริมผลิตภัณฑ์พลาสติกที่ย่อยสลายได้ทางชีวภาพ เพื่อสนับสนุนผู้ประกอบการลดปริมาณการใช้พลาสติกที่ย่อยสลายได้ยาก
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า “คณะรัฐมนตรีเห็นชอบหลักการขยายเวลามาตรการภาษีเพื่อส่งเสริมผลิตภัณฑ์พลาสติกที่ย่อยสลายได้ทางชีวภาพ เพื่อสนับสนุนผู้ประกอบการลดปริมาณการใช้พลาสติกที่ย่อยสลายได้ยาก คาดว่าผู้ประกอบการจะเปลี่ยนมาใช้เม็ดพลาสติกชีวภาพเพื่อการผลิตบรรจุภัณฑ์พลาสติกที่ย่อยสลายได้ทางชีวภาพ ประมาณร้อยละ ๑๐ ต่อปี (๖๘,๙๗๘ ตัน) ของปริมาณบรรจุภัณฑ์พลาสติกที่มีการผลิตอยู่ในปัจจุบันจำนวน ๖๘๙,๗๘๕ ตัน ส่งเสริมให้บรรลุเป้าหมายในการผลักดันให้ประเทศไทยเป็น Bio Hub of ASEAN”
นายเอกนิติ นิติทัณฑ์ประภาศ อธิบดีกรมสรรพากร กล่าวเพิ่มเติมว่า “กระทรวงการคลังโดยกรมสรรพากร ได้ให้ความสำคัญกับการสนับสนุนผู้ประกอบการเปลี่ยนมาใช้เม็ดพลาสติกชีวภาพ เพื่อการผลิตบรรจุภัณฑ์พลาสติกที่ย่อยสลายได้ทางชีวภาพ ลดปริมาณการใช้พลาสติกที่จะกลายเป็นขยะตกค้างที่ย่อยสลายได้ยากอย่างต่อเนื่อง จึงได้เสนอร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การขยายเวลามาตรการภาษีเพื่อส่งเสริมผลิตภัณฑ์พลาสติกที่ย่อยสลายได้ทางชีวภาพ) โดยกำหนดให้บริษัทหรือห้างหุ้นส่วนนิติบุคคลสามารถนำรายจ่ายค่าซื้อผลิตภัณฑ์พลาสติกที่ย่อยสลายได้ทางชีวภาพตามประเภทที่กำหนด และได้รับใบรับรองผลิตภัณฑ์จากสำนักงานเศรษฐกิจอุตสาหกรรม มาหักเป็นรายจ่ายได้เพิ่มอีกเป็นจำนวนร้อยละ 25 สำหรับรายจ่าย ที่ได้จ่ายไปตั้งแต่วันที่ 1 มกราคม พ.ศ. 2565 ถึงวันที่ 31 ธันวาคม พ.ศ. 2567 ทั้งนี้ ให้เป็นไปตามหลักเกณฑ์ วิธีการ และเงื่อนไขที่อธิบดีกรมสรรพากรประกาศกำหนด โดยให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป”
นายเอกนิติ นิติทัณฑ์ประภาศ อธิบดีกรมสรรพากร กล่าวสรุปว่า “การขยายเวลามาตรการภาษีเพื่อส่งเสริมผลิตภัณฑ์พลาสติกที่ย่อยสลายได้ทางชีวภาพออกไปจากที่สิ้นสุดเมื่อวันที่ ๓๑ ธันวาคม พ.ศ. ๒๕๖๔ จะมีส่วนช่วยส่งเสริมการใช้ผลิตภัณฑ์ดังกล่าวให้เป็นไปอย่างต่อเนื่อง และเห็นผลเป็นรูปธรรมมากยิ่งขึ้น ช่วยลดทุนและส่งเสริมให้มีการใช้บรรจุภัณฑ์พลาสติกที่ย่อยสลายได้ทางชีวภาพ ส่งเสริมให้ภาคธุรกิจรวมทั้งประชาชนมีส่วนร่วมในการอนุรักษ์สิ่งแวดล้อมเพิ่มขึ้น ลดปริมาณขยะและสิ่งตกค้างที่ไม่ย่อยสลาย ส่งผลดีในเรื่องการดูแลปัญหาสิ่งแวดล้อมของประเทศได้อีกทางหนึ่งด้วย”
สอบถามข้อมูลเพิ่มเติมได้ที่สำนักงานสรรพากรทุกแห่งทั่วประเทศหรือศูนย์สารนิเทศสรรพากร (RD Intelligence Center) โทร. ๑๑๖๑
กรมสรรพากร สำนักงานเลขานุการกรม
เลขที่ ๙๐ ซอยพหลโยธิน ๗ ถนนพหลโยธิน แขวงพญาไท เขตพญาไท กรุงเทพฯ ๑๐๔๐๐ โทร. ๐ ๒๒๗๒ ๙๕๒๙-๓๐ โทรสาร ๐ ๒๖๑๗ ๓๓๒๔
หรือศูนย์สารนิเทศสรรพากร ๑๑๖๑ (RD Intelligence Center)
วันพฤหัสบดีที่ 9 กันยายน 2564
รองปลัดฯ อำพันธุ์ เป็นประธานการประชุมคณะกรรมการพิจารณาอุทธรณ์ ครั้งที่ 6/2564
รองปลัดฯ อำพันธุ์ เป็นประธานการประชุมคณะกรรมการพิจารณาอุทธรณ์ ครั้งที่ 6/2564
วันพฤหัสบดีที่ 9 สิงหาคม 2564 เวลา 09.30 น. นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานในการประชุมคณะกรรมการพิจารณาอุทธรณ์ ครั้งที่ 6/2564 โดยมี ผู้แทนจากกรมส่งเสริมสหกรณ์ ผู้แทนจากสำนักงานปลัดกระทรวงเกษตรและสหกรณ์ สำนักงานคณะกรรมการกฤษฎีกา กรรมการผู้ทรงคุณวุฒิในคณะกรรมการพัฒนาการสหกรณ์แห่งชาติและคณะทำงานที่เกี่ยวข้อง เข้าร่วมประชุมฯ สำหรับการประชุมฯดังกล่าว มีการพิจารณาหารือข้ออุทธรณ์ ตามระเบียบว่าด้วยการพิจารณาอุทธรณ์ พ.ศ. 2563 จำนวน 8 เรื่อง ณ ห้องประชุม 135 กระทรวงเกษตรและสหกรณ์
วันอังคารที่ 28 มิถุนายน 2565
สาธารณสุข - คมนาคม มอบอุปกรณ์เครื่องช่วยความพิการแก่ผู้ประสบภัยจากการใช้รถใช้ถนน
กระทรวงสาธารณสุข ร่วมกับกระทรวงคมนาคม มอบอุปกรณ์เครื่องช่วยความพิการ สำหรับผู้ประสบภัยที่เกิดจากการใช้รถใช้ถนน 77 จังหวัดทั่วประเทศ ช่วยให้สามารถดำรงชีวิตและประกอบอาชีพ ช่วยเหลือครอบครัว สังคม ประเทศชาติได้อย่างมีคุณภาพ ใกล้เคียงกับคนปกติ
วันนี้ (28 มิถุนายน 2565) ที่สถาบันสิรินธรเพื่อการฟื้นฟูสมรรถภาพทางการแพทย์แห่งชาติ จ.นนทบุรี นายแพทย์สมศักดิ์ อรรฆศิลป์ อธิบดีกรมการแพทย์ ได้รับมอบหมายจาก นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้เข้าร่วมพิธีมอบอุปกรณ์เครื่องช่วยความพิการ สำหรับคนพิการจากการประสบภัยที่เกิดจากการใช้รถใช้ถนน ในพื้นที่กรุงเทพมหานคร โดยมี นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธาน และนายจิรุตม์ วิศาลจิตร อธิบดีกรมการขนส่งทางบก และคณะ ร่วมพิธี พร้อมเยี่ยมชมอุปกรณ์เครื่องช่วยความพิการ นิทรรศการกองทุนเพื่อความปลอดภัยในการใช้รถใช้ถนน (กปถ.) และการบริการของสถาบันสิรินธรเพื่อการฟื้นฟูสมรรถภาพทางการแพทย์แห่งชาติ
นายแพทย์สมศักดิ์ กล่าวว่า รัฐบาลให้ความสำคัญกับการพัฒนาศักยภาพทรัพยากรมนุษย์ สร้างความเสมอภาคและเท่าเทียม โดยเฉพาะกลุ่มผู้พิการ เพื่อให้เข้าถึงสิทธิ สวัสดิการ และได้รับการพัฒนาศักยภาพ ซึ่งกระทรวงสาธารณสุขและกระทรวงคมนาคม ได้ลงนามบันทึกข้อตกลงความร่วมมือในการจัดสรรเงินเป็นค่าอุปกรณ์ช่วยเหลือผู้พิการจากการประสบภัยที่เกิดจากการใช้รถใช้ถนน ระหว่างกรมการขนส่งทางบก กรมการแพทย์ และสำนักงานปลัดกระทรวงสาธารณสุข เมื่อวันที่ 24 ธันวาคม 2564 ที่ผ่านมา โดยจัดสรรงบประมาณจากกองทุนผู้ประสบภัยจากรถ (กปถ.) ให้สถาบันสิรินธรเพื่อการฟื้นฟูสมรรถภาพทางการแพทย์แห่งชาติ สังกัดกรมการแพทย์เป็นผู้ดำเนินการจัดสรรอุปกรณ์ให้ผู้พิการจาก 77 จังหวัดทั่วประเทศที่ประสบภัยจากการใช้รถใช้ถนน ช่วยให้ผู้พิการสามารถใช้ศักยภาพของตนเอง ดำรงชีวิตและสามารถประกอบอาชีพได้อย่างมีคุณภาพ รวมถึงช่วยเหลือครอบครัว สังคม ประเทศชาติได้อย่างเต็มที่ใกล้เคียงกับคนปกติ เกิดความภาคภูมิใจในการดำรงชีวิตในสังคมอย่างเป็นปกติสุขให้มากที่สุด
โดยคณะกรรมการกองทุนเพื่อความปลอดภัยในการใช้รถใช้ถนน กรมการขนส่งทางบก กระทรวงคมนาคม เป็นผู้ดำเนินการเปิดรับคำขอของคนพิการที่ต้องการรับการจัดสรรเงินค่าอุปกรณ์ช่วยเหลือ และตรวจสอบคุณสมบัติตามหลักเกณฑ์และเงื่อนไข พร้อมส่งรายชื่อ เอกสารที่เกี่ยวข้อง และโอนเงินในการจัดซื้อจัดจ้างอุปกรณ์ให้แก่สถาบันสิรินธรเพื่อการฟื้นฟูสมรรถภาพทางการแพทย์แห่งชาติหรือโรงพยาบาลในสังกัดสำนักงานปลัดกระทรวงสาธารณสุขรวมถึงพิจารณาอุปกรณ์ที่เหมาะสมกับผู้พิการที่ยื่นคำขอ พร้อมส่งมอบอุปกรณ์ให้ผู้พิการ เป็นการสร้างความเป็นธรรมลดความเหลื่อมล้ำในสังคม และสนับสนุนการสร้างสภาพแวดล้อมทางกายภาพและทางสังคมที่เอื้อต่อการดำรงชีวิตสำหรับคนทุกกลุ่ม
ทั้งนี้ ในปีงบประมาณ 2565 กรมการขนส่งทางบกได้ประสานส่งต่อคนพิการที่ลงทะเบียนไว้ตั้งแต่ ปี 2561 และผ่านเกณฑ์การขอรับการสนับสนุน เพื่อเข้ารับอุปกรณ์เครื่องช่วยความพิการ จำนวน 944 คน ใน 77 จังหวัด เป็นเงิน 61,968,511 บาท ซึ่งในเขตกรุงเทพมหานคร สถาบันสิรินธรเพื่อการฟื้นฟูสมรรถภาพทางการแพทย์แห่งชาติ ได้ประเมินและพิจารณาสนับสนุนอุปกรณ์เครื่องช่วยความพิการ 64 ราย ประกอบด้วย ผู้พิการแขนขาขาด 23 ราย และผู้พิการจากการบาดเจ็บทางสมอง หรือไขสันหลัง 41 ราย เป็นเงิน 3,690,000 บาท แบ่งเป็น แขน-ขาเทียม 23 ชุด รถนั่งคนพิการ เบาะรองนั่ง และอุปกรณ์การแพทย์ ได้แก่ เครื่องดูดเสมหะ เตียง และที่นอนลม 81 ชิ้น
******************************************** 28 มิถุนายน 2565
วันศุกร์ที่ 3 ธันวาคม 2564
3 ธ.ค. 64 ธอส. ปล่อยสินเชื่อเกินเป้า ปล่อยได้แล้ว 215,701 ล้านบาท คาดสิ้นปีปล่อยได้ถึง 240,000 ล้านบาท สูงสุดในรอบ 68 ปี
ธอส.ปล่อยสินเชื่อใหม่ปี 2564 ได้เกินเป้าหมาย ณ วันศุกร์ที่ 3 ธ.ค.2564 เวลา 17.18 น. ปล่อยได้แล้วจำนวน 215,701 ลบ. สูงกว่าเป้าหมายตั้งไว้ที่ 215,641 ลบ. คาดถึงสิ้นปี 2564 จะได้ไม่น้อยกว่า 240,000 ลบ. สูงสุดในประวัติศาสตร์ 68 ปี นับตั้งแต่ก่อตั้งธนาคาร
นายฉัตรชัย ศิริไล กรรมการผู้จัดการ ธนาคารอาคารสงเคราะห์(ธอส.) เปิดเผยว่า เมื่อวันศุกร์ที่ 3 ธันวาคม 2564 เวลา 17.18 น. ธอส. สามารถปล่อยสินเชื่อใหม่ได้จำนวน 215,701 ล้านบาท สูงกว่าเป้าหมายในปี 2564 ซึ่งตั้งไว้ที่ 215,641 ล้านบาทเรียบร้อยแล้ว แม้จะเกิดสถานการณ์แพร่ระบาดของไวรัส COVID -19 ตั้งแต่ช่วงต้นปี 2563 จนถึงปัจจุบัน แต่ ธอส. ในฐานะสถาบันการเงินเฉพาะกิจของรัฐที่มีพันธกิจ “ทำให้คนไทยมีบ้าน” ยังคงสามารถสนับสนุนนโยบายของรัฐบาล และกระทรวงการคลัง ในการช่วยเหลือประชาชน โดยเฉพาะผู้มีรายได้น้อยถึงปานกลางให้มีที่อยู่อาศัยเป็นของตนเอง เพื่อความสุขของคนไทย เพื่อการยกระดับคุณภาพชีวิต และความมั่นคงในด้านที่อยู่อาศัย ด้วยผลิตภัณฑ์สินเชื่ออัตราดอกเบี้ยต่ำที่ตรงกับความต้องการของลูกค้า แต่ละกลุ่มรายได้ อาทิ โครงการบ้าน ธอส. เพื่อคุณ ปี 2564 อัตราดอกเบี้ยปีแรกเพียง 2.75% ต่อปี มียอดอนุมัติสะสมสูงถึง 53,280 ล้านบาท โครงการบ้าน ธอส. เพื่อสานรัก ปี 2564 อัตราดอกเบี้ยปีแรก 2.50% ต่อปี มียอดอนุมัติสะสม 21,280 ล้านบาท ขณะที่โครงการบ้านล้านหลัง ระยะที่ 2 อัตราดอกเบี้ยต่ำ 1.99% ต่อปี นาน 4 ปีแรก เงินงวดคงที่ 84 งวดแรก (7 ปี) ให้กู้เพื่อซื้อที่อยู่อาศัยใหม่ของผู้ประกอบการอสังหาริมทรัพย์ บ้านมือสอง และทรัพย์ NPA หรือเพื่อปลูกสร้าง ในระดับราคาซื้อ-ขายไม่เกิน 1,200,000 บาท ณ วันที่ 3 ธันวาคม 2564 เวลา 12.00 น. มีผู้ลงทะเบียนเข้าร่วมโครงการจำนวน 63,786 ราย คิดเป็นวงเงินสินเชื่อ 76,543.20 ล้านบาท ยื่นขอสินเชื่อแล้ว 5,575 ราย วงเงิน 4,840 ล้านบาท ได้รับอนุมัติสินเชื่อแล้ว 4,764 ราย วงเงิน 4,010 ล้านบาท
“แม้สถานการณ์ COVID-19 จะส่งผลกระทบต่อเศรษฐกิจ และรายได้ของประชาชน แต่ธนาคารยังสามารถปล่อยสินเชื่อได้สูงกว่าเป้าหมายตั้งแต่ต้นเดือนธันวาคม เร็วขึ้นกว่าปีที่ผ่านมาที่ปล่อยสินเชื่อเกินเป้าได้ในวันที่ 21 ธันวาคม 2563 ส่วนสำคัญมาจากผลิตภัณฑ์สินเชื่ออัตราดอกเบี้ยต่ำของธนาคาร รวมถึงนโยบายกระตุ้นเศรษฐกิจของรัฐบาล อาทิ มาตรการลดค่าธรรมเนียมการโอน และค่าจดจำนองอสังหาริมทรัพย์ และมาตรการกระตุ้นการใช้จ่ายของประชาชน ขณะที่ธนาคารแห่งประเทศไทยประกาศผ่อนคลายหลักเกณฑ์การกำกับดูแลสินเชื่อเพื่อที่อยู่อาศัยและสินเชื่ออื่นที่เกี่ยวเนื่องกับสินเชื่อเพื่อที่อยู่อาศัย (มาตรการ LTV) เป็นการชั่วคราว ทำให้ลูกค้าที่รายได้ไม่ได้รับผลกระทบจาก COVID-19 เข้ามาขอสินเชื่อกับธนาคารมากขึ้นในช่วงปลายปีมากขึ้น และเชื่อว่า ณ สิ้นปี 2564 ธอส. จะสามารถปล่อยสินเชื่อใหม่ได้ไม่น้อยกว่า 240,000 ล้านบาท ซึ่งถือเป็นจำนวนสินเชื่อปล่อยใหม่ที่สูงที่สุดในประวัติศาสตร์ 68 ปีนับตั้งแต่ก่อตั้งธนาคาร ซึ่งการทำให้คนไทยได้มีความสุขจากการมีบ้าน คือรอยยิ้มและความสุขของคน ธอส. เช่นกัน” นายฉัตรชัย กล่าว
สอบถามรายละเอียด หรือติดตามข้อมูลข่าวสารของธนาคารเพิ่มเติมได้ที่ www.ghbank.co.th หรือศูนย์ลูกค้าสัมพันธ์ (Call Center) โทร 0-2645-9000 และ Facebook Fanpage ธนาคารอาคารสงเคราะห์